《送从翁中丞奉使黠戛斯六首》
唐代·赵嘏

扬雄词赋举天闻，万里油幢照塞云。

仆射峰西几千骑，一时迎著汉将军。

旌旗杳杳雁萧萧，春尽穷沙雪未消。

料得坚昆受宣后，始知公主已归朝。

虽言穷北海云中，属国当时事不同。

九姓如今尽臣妾，归期那肯待秋风。

牢山望断绝尘氛，滟滟河西拂地云。

谁见鲁儒持汉节，玉关降尽可汗军。

山川险易接胡尘，秦汉图来或未真。

自此尽知边塞事，河湟更欲托何人。

秦皇无策建长城，刘氏仍穷北路兵。

若遇单于旧牙帐，却应伤叹汉公卿。

作者简介：赵嘏（约806年——约853年），字承佑，楚州山阳（今江苏省淮安市淮安区）人，唐代诗人。约生于宪宗元和元年（806年）年轻时四处游历， 大和七年预省试进士下第， 留寓长安多年， 出入豪门以干功名， 其间似曾远去岭表当了几年幕府。 后回江东， 家于润州（今镇江）。会昌四年进士及第，一年后东归。 会昌末或大中初复往长安， 入仕为渭南尉。 约宣宗大中六、七年（852年、853年）卒于任上。